זהר מנה

**זׂהר מנה** (17 בינואר 1939 – 30 באוגוסט 2018) היה מדען מחשב ישראלי, פרופסור באוניברסיטת סטנפורד, במכון ויצמן למדע ובמרכז הבינתחומי הרצליה.

## ביוגרפיה
זהר מנה נולד וגדל בחיפה. התגייס לצה"ל במסגרת העתודה האקדמית. קיבל תואר ראשון (1962) ושני (1965) במתמטיקה מהטכניון, ותואר דוקטור במדעי המחשב מאוניברסיטת קרנגי מלון שבפנסילבניה בהנחיית אלן פרליס, זוכה פרס טיורינג הראשון, ורוברט פלויד (אף הוא זוכה פרס טיורינג). בשנים 1962–1964 שירת בצה"ל כמתכנת בחוליית חיל האוויר בממר"ם (לימים יחידה 180). לימד באוניברסיטת סטנפורד בין השנים 1968 ל-1972. בשנים 1972–1995 היה בסגל מכון ויצמן, ובין השאר היה מנחה הדוקטורט של עדי שמיר ושל נחום דרשוביץ. בשנת 1978 מונה לפרופסור מן המניין באוניברסיטת סטנפורד, ועד 1995 המשיך להיות פרופסור גם במכון ויצמן. בשנת 2010 פרש לגמלאות מאוניברסיטת סטנפורד.

תחומי מחקרו כללו את תורת החישוביות, לוגיקה של תוכנית מחשב, לוגיקה טמפורלית ויישומיה, הוכחה אוטומטית, חישוב מקבילי, מערכות זמן אמת, מערכות היברידיות , אימות תוכנה, אימות חומרה וסינתזה של תוכניות .

ספרו The Mathematical Theory of Computation, שיצא לאור ב-1974, הוא מראשוני הספרים שעסקו בביסוס מתמטי של מלאכת התכנות. הספר תורגם לצ'כית, לאיטלקית, ליפנית, להונגרית, לבולגרית ולרוסית, ובשנת 2003 יצא לאור מחדש באנגלית בהוצאת דובר.

יחד עם אמיר פנואלי כתב שלושה ספרים בנושאי לוגיקה טמפורלית:
* The Temporal Logic of Reactive and Concurrent Systems: Specification, יצא לאור בשנת 1991;
* The Temporal Logic of Reactive and Concurrent Systems: Safety, יצא לאור בשנת 1995;
* The Temporal Logic of Reactive and Concurrent Systems: Progress, שכתיבתו לא הושלמה (ראו טיוטה של שלושת פרקיו הראשונים, באתר של זהר מנה באוניברסיטת סטנפורד).
כתב גם ארבעה ספרים יחד עם ריצ'רד וולדינגר :

* Studies in Automatic Programming Logic, American-Elsevier, New York, NY, 1977
*Logical Basis for Computer Programming, Volume 1: Deductive Reasoning, Addison-Wesley, Reading, MA, 1985
* Logical Basis for Computer Programming, Volume 2: Deductive Systems, Addison-Wesley, Reading, MA, 1989
* The Deductive Foundations of Computer Programming, Addison-Wesley, Reading, MA, 1993

ספרו האחרון, שנכתב יחד עם ארון ברדלי, The Calculus of Computation: Decision Procedures with Applications to Verification יצא לאור בהוצאת שפרינגר בשנת 2007.

מנה פרסם גם כ-200 מאמרים מדעיים וכמה עשרות דוחות טכניים.

בשנת 1994 נבחר לעמית ACM. בשנת 2016 הוענק לו פרס הרברנד, יחד עם ריצ'רד וולדינגר.

נפטר ב-30 באוגוסט 2018 בגיל 79, ונקבר למחרת בבית העלמין מנוחת עולם בנתניה. הותיר אחריו את רעייתו ניצה וארבעת ילדיו.

סדר דרשוביץ-מנה  קרוי על שמו ועל שם תלמידו, נחום דרשוביץ.

## קישורים חיצוניים

* זהר מנה באתר אוניברסיטת סטנפורד

* Stanford computer science pioneer Zohar Manna dies at age 79, Stanford News, September 6, 2018
* Nachum Dershowitz, Pæan to Zohar Manna
* Nachum Dershowitz and Richard Waldinger, Zohar Manna (1939–2018)
* 


## הערות שוליים

קטגוריה:מדעני מחשב ישראלים
קטגוריה:מתמטיקאים ישראלים
קטגוריה:מדעני מחשב אמריקאים
קטגוריה:בוגרי הטכניון - מכון טכנולוגי לישראל
קטגוריה:בעלי תואר דוקטור מאוניברסיטת קרנגי מלון
קטגוריה:סגל מכון ויצמן למדע: מתמטיקה ומדעי המחשב
קטגוריה:סגל אוניברסיטת סטנפורד
קטגוריה:עמיתי ACM
קטגוריה:זוכי פרס הרברנד
קטגוריה:בוגרי העתודה האקדמית
קטגוריה:חיילי ממר"ם
קטגוריה:אישים הקבורים בבית הקברות מנוחת עולם (נתניה)
קטגוריה:ישראלים שנולדו ב-1939
קטגוריה:ישראלים שנפטרו ב-2018